Hindiston, Eron muhim port qurishga kelishdi
Chabahar porti Dehlini Afg'oniston va Markaziy Osiyo bilan bog'laydi, Pokistonni aylanib o'tadi.
Hindiston Bosh vaziri Narendra Modi Tehronda bo'lib, Prezidenti Hasan Ruhoniy bilan ko'rishgach, Chabahar portiga doir kelishuv imzolandi. Modining ikki kunlik safari davomida qo'l qo'yilgan 12 hujjatdan eng muhimi edi bu. Dehli loyihaga 500 million dollar samoya kiritadi. Hindiston, Eron va Afg'oniston ham uch tomonlama bitimlarga qo'l qo'yib, temir yo'l va avtomobil yo'llari barpo etishga rozi bo'ldi. Modi nazarida regional iqtisodiyotni rivojlantirish yo'lidagi muhim qadam bu. Hindiston mazkur loyiha Markaziy Osiyo davlatlari bilan savdo va strategik rishtalarni mustahkamlash imkonini beradi degan umidda. Dehli Chabahar loyihasini Xitoyga qarshi qo'ymoqda. Pekin o'z navbatida mintaqada portlar va infratuzilma barpo etishga zo'r bergan. Dehli nazarida Xitoy shu tariqa regionda ta'sir doirasini oshirmoqda. Chabahar porti Pokistonda Xitoy qurayotgan Gvadar portidan 100 kilometr narida joylashgan. Hindiston, shuningdek, Eron bilan aloqalarni ham qalinroq qilish harakatida. Amerikaning sanksiyalari sekin-asta olib tashlanar ekan, Tehron o'z iqtisodiyotini tiklashga tushgan. Hindistonning energetik ehtiyojlari tobora o'sib borayapti. Mamlakat Erondan xom neftni ko'proq xarid qila boshlashi kutilmoqda. Dehli Tehrondan doim neft sotib olgan, lekin Amerikaning sanksiyalari savdo ko'lamini keskin qisqartirishga majbur qilgan edi.